༄༅།  ། ཡི་གྱང་∶¡Ãཇུས་(《¡¶ཞ》¡ཇུ་ཡར་ལ་)གླེགས་བམ་བསྒྲུབས་པ་ལ་བསྔགས་པ་བཞུགས།  ། ༄༅།  ། ན་མོ་གུ་རུ་རཏྣ་ཏྲ་ཡཱ་ཡ།  དཔལ་ཀུན་གྱི་ནི་འབྱུང་གནས་ཏེ།  ། ཉེས་པ་ཐམས་ཅད་དྲུང་ནས་འབྱིན།  ། ཆེ་བའི་ཆེ་བས་ཆེར་མཆོད་པ།  ། སངས་རྒྱས་དཔལ་གྱི་ཕུལ་ལ་འདུད།  ཁྱོད་ཀྱི་ལེགས་བཤད་སེང་གེའི་སྒྲ།  ། སེམས་ཅན་གྲངས་བཞིན་ཕ་མཐའ་ཡས།  ། འོན་ཀྱང་གདུལ་བྱའི་དབང་བྱས་ནས།  ། སྡུད་པོས་ངེས་པ་བཞིན་དུ་བསྡུས།  ། ཚུལ་དེ་འཕགས་པའི་ཡུལ་ནས་ནི།  ། ཡུལ་གཞན་དག་ཏུའང་གསལ་བར་གྱུར།  ཁྱད་པར་ཐུབ་པ་ནོངས་ནས་ལོ།  ། སྟོང་ནས་བརྩམས་ཏེ་རྒྱ་ཡུལ་དུ།  ། མདོ་དང་དགོངས་འགྲེལ་དེ་འགྲེལ་བཅས།  ། རིམ་པ་བཞིན་དུ་བསྒྱུར་བ་རྣམས།  ། སྐྱེ་མཆོག་རྣམས་ཀྱིས་ཡི་གེའི་རྒྱར།  ། བསྒྲུབས་ནས་བཏབ་པའི་གླེགས་བམ་ཚོགས།  ། རྒྱ་ནག་ཆེན་པོར་བཞུགས་མོད་ཀྱང་།  ། སི་ཚོན་ལ་སོགས་ཡུལ་གཞན་དུ།  ། སྔོན་ཆད་རྫོགས་པར་མི་བཞུགས་པ།  ། དེ་བཞུགས་པ་དང་རྒྱས་བྱའི་ཕྱིར།  ། ཧོར་གྱི་དབང་བྱས་ཏེའུ་ཅའོ་ལ།  ། དབང་བསྒྱུར་དབང་པོ་ལྔ་པ་ནི།  ། ཡོན་ཏན་སྣ་ཚོགས་ལོན་པ་སྟེ།  ། དེ་མིང་རྒྱལ་པོ་གན་ཞེས་བྱ།  ། དེ་ཡི་རིང་ལ་ཇི་ཝན་ནས།  ། བརྩམས་ཏེ་ལོ་བདུན་ལོན་པའི་ལོར།  ། ཆོས་རྗེ་ས་སྐྱ་པ་ཡི་འབངས༑ ༑ འཕགས་པ་ཏི་ཤྲིའི་སློབ་མ་ནི།  ། སི་ཚོན་ཡུལ་དུ་སྐྱེས་གྱུར་ཞིང་།  ། ཆོས་ལ་བློ་གྲོས་ལེགས་སྦྱངས་པ།  ། རྒྱ་དང་བོད་དང་བལ་པོ་དང་།  ། རྒྱ་གར་སོགས་ཀྱི་རྟེན་མཆོག་དང་།  ། མཁས་པའི་མཆོག་རྣམས་ལེགས་མཐོང་ཞིང་།  ། དེ་དག་རྣམས་ཀྱི་དྲིན་ཐོབ་ནས།  ། དྲིན་ལ་ལན་དུ་ལྡོན་འདོད་པ།  ། ཡི་གྱང་ཇུ་ཞེས་བྱ་བ་ཡིས།  ། པར་ལ་གླེགས་བམ་ཡོངས་རྫོགས་པར།  ། བསྒྲུབས་ནས་དོན་ཆེན་ལེགས་པར་བསྒྲུབས།  ། འདི་ཡི་དགེ་བས་ཆོས་ཚུལ་འདི།  ། ཅིག་ཅར་ཀུན་ཏུ་རྒྱས་གྱུར་ཅིག། རྒྱལ་བའི་དགོངས་པའང་འགྲུབ་པར་ཤོག། རྒྱལ་པོ་ཡུན་རིང་གནས་གྱུར་ཅིག། རྒྱལ་སྲིད་ཆོས་བཞིན་སྐྱོང་བར་ཤོག། རྒྱལ་ཁམས་དག་ཀྱང་བདེ་གྱུར་ཅིག། ཡི་གེ་འདི་ནི་ཡི་གྱང་ཇུས།  ། ཡང་དང་ཡང་དུ་རབ་བསྐུལ་ནས།  ། དགེ་སློང་འཕགས་པས་དགེ་བའི་བློས།  ། སྡེབ་སྦྱོར་རྣམ་པར་སྦྱར་འདི་བསྡེབས།  ། ཕྱོགས་དང་དུས་ཐམས་ཅད་དུ་བཀྲ་ཤིས་པར་གྱུར་ཅིག།  ། །